
Panalangin sa Takipsilim 
Tumayo at gawin ang tanda ng krus 
O Diyos, halina at ako’y tulungan. 
— O Panginoon, magmadali ka sa iyong pagdamay. 
Papuri sa Ama, at sa Anak, at sa Espiritu Santo. 


— Kapara noong una, ngayon at magpasawalang hanggan. 
Amen. 
AWIT 
Maghapo'y natatapos, di gawaing maglingkod, 
Pag-asa'y manatili pumapawi ng takot. 
Mapagmahal na Ama, puso nami'y kaloob, 
Kami po ay bantayan, kahit sa ming pagtulog. 
Dilim ma'y naririto, ngunit mayroong tanglaw, 
Kasama ka't kapiling, bigay mo'y bagong aral, 
Kaisa sa pag-ibig, atas ay ilalahad, 
Kaisa sa pag-asa, biyaya'y matatanggap. 
Mata ma'y ipipikit, ngunit ikaw ay gising, 
Tingnan kami't bantayan, kami ay tangkilikin, 
Ika'y D'yos ng pag-ibig, takot ay papawiin, 
Pangamba'y nawawala, kung ikaw ay kapiling. 
Umupo o tumayo 
MGA ANTIPONA AT SALMO 
Antipona 1 
Kapag ikaw ay kinalimutan, Jerusalem, ako nawa'y parusahan. 
Salmo 137:1-6 

(Sa mga ilog ng Babilonia) 
Sa pampang ng mga ilog nitong bansang Babilonia, 
Kami roo'y nakaupong tumatangis, Sa tuwinang 
Ang iniwan naming Sion ay aming maalaala. 
Sa sanga ng mga kahoy, sa tabi ng ilog nila, 


Isinabit namin doon, yaong dala naming lira. 

Sa amin ay iniutos ng sa amin ay lumupig, 

Na aliwin namin sila, ng matamis naming tinig, 
Tungkol sa Sion, yaong paksa, niyong nais nilang awit. 
Pano namin aawitin, ang awit ng PANGINOON, 
Samantalang bihag kaming nangingibang-bayan noon? 
Ayaw ko nang ang lira ko’y hawakan pa at tugtugin, 
Kung ang bunga sa pagtugtog, limutin ang Jerusalem; 
Di na ako aawit pa, kung ang lundong sasapitin 

Sa isip kot alaala, ikaw’y ganap na limutin, 

Kung ang kaligayahan mo ay hindi ko hahangarin. 
Papuri sa Ama, at sa Anak, at sa Espiritu Santo, 
Kapara noong una, ngayon at magpasawalang hanggan. Amen. 


Antipona 


Kapag ikaw ay kinalimutan, Jerusalem, ako nawa’y parusahan. 
Antipona 2 
Sa harap ng mga anghel, pupurihin kita, aking Diyos. 
Salmo 138 

(Pasasalamat) 
Ako, PANGINOON, buong pusong aawit ng pasalamat, 
Sa harap ng ibang diyos, pupurihin kitang ganap. 
Sa harap ng iyong templo ay yuyuko at gagalang, 
Pupurihin kita roon, pupurihin ang 'yong ngalan, 


Dahilan sa pag-ibig mo at sa iyong katapatan, 
Ikaw'y tunay na dakila, pati iyong kautusan. 

Noong ako ay tumawag, tinanggap ko ang tugon mo, 
Sa lakas mong itinulong ay lumakas agad ako. 


Dahilan sa pangako mong narinig ng mga hari, 
Pupurihin ka ng lahat at ikaw'y ipagbubunyi, 
Ang lahat ng ginawa mo ay kanilang aawitin, 
At ang kadakilaan mo ay kanilang sasambitin. 


Kung ang Diyos mang PANGINOON ay dakila at mataas, 
Hindi niya nililimot ang aba at mahihirap; 
Kumubli ma'y kita niya yaong hambog at pasikat. 

Kahit ako'y nababatbat ng maraming suliranin, 


Ako'y walang agam-agam, panatag sa iyong piling. 


Nahahandang harapin mo mapupusok kong kaaway, 

Ligtas ako sa piling mo, sa lakas na iyong taglay. 

Yaong mga pangako mo ay handa mong tupding lahat, 

Ang dahilan nito, PANGINOON, pag-ibig mo'y di kukupas, 
At ang mga sinimulang gawain mo'y magaganap. 

Papuri sa Ama, at sa Anak, at sa Espiritu Santo, 

Kapara noong una, ngayon at magpasawalang hanggan. Amen. 


Antipona 
Sa harap ng mga anghel, pupurihin kita, aking Diyos. 
A ntipona 3 
Karapatang nakalaan sa Korderong pinatay ang pagsamba at 
karangalan. 
Awit: Pahayag 4:11; 5:9, 10, 12 

(Himig ng Pagliligtas) 
Aming PANGINOON at Diyos! 
Karapat-dapat kang tumanggap ng papuri, 
Paggalang, at kapangyarihan; 
Pagkat ikaw ang lumalang sa lahat ng bagay, 


At ayon sa iyong kagustuhan, 

Sila'y nilalang mo at pinananatili. 

Ikaw ang karapat-dapat na kumuha sa kasulatang nakalulon 
At sumira sa mga tatak niyon. 

Sapagkat pinatay ka, at sa pamamagitan ng iyong kamatayan 
Ay tinubos mo para sa Diyos ang mga tao, 

Mula sa bawat lipi, wika, bayan, at bansa. 

Ginawa mo silang isang liping maharlika 

At mga saserdote para maglingkod sa ating Diyos, 

At sila'y maghahari sa lupa. 


Ang Korderong pinatay ay karapat-dapat 
Na tumanggap ng kapangyarihan, 

Kayamanan, karunungan, at kalakasan, 

Papuri, paggalang at pagdakila! 

Papuri sa Ama, at sa Anak, at sa Espiritu Santo, 

Kapara noong una, ngayon at magpasawalang hanggan. Amen. 
Antipona 

Karapatang nakalaan sa Korderong pinatay ang pagsamba at 
karangalan. 


Umupo 


PAGBASA NG SALITA NG DIYOS 
Colosas 3:15-17 


At paghariin ninyo sa inyong puso ang kapayapaang kaloob 

ni Kristo, sapagkat ito ang dahilan kaya kayo tinawag upang 
maging bahagi ng isang katawan. Magpasalamat kayong lagi. 

Ang mga salita ni Kristo ay itanim ninyong mabuti sa inyong 

isip. Magpaalalahanan kayo at magturuan nang buong kaalaman. 
Umawit kayo ng mga salmo, mga imno, at mga awiting espirituwal, 
na may pagpapasalamat sa Diyos. At anuman ang gagawin ninyo, 
maging sa salita o sa gawa, gawin ninyong lahat sa pangalan ng 
PANGINOONG Hesus, at sa pamamagitan niya’y magpasalamat 
kayo sa Diyos Ama. 


TUGUNAN 


Malalaman ko ang ganap na kagalakan, Panginoon, kung ang mukha 


mo y aking masilayan. 


— Malalaman ko ang ganap na kagalakan, Panginoon, kung 


ang mukha mo'y aking masilayan. 
Sa iyong piling ay ganap at walang hanggan ang kapayapaan, 
— Panginoon, kung ang mukha mo'y aking masilayan. 
Papuri sa Ama, at sa Anak at sa Espiritu Santo. 


— Malalaman ko ang ganap na kagalakan, Panginoon, kung 


ang mukha mo'y aking masilayan. 

Tumayo 


PAPURING AWIT NI MARIA 


Antipona 


Gumawa ka sa amin, Panginoon, ng mga dakilang bagay sapagkat 
ikaw ay makapangyarihan, at Banal ang iyong pangalan. 


Lukas 1:46-56 


Gumawa tanda ng krus 


Ang puso ko'y nagpupuri sa Panginoon, 

At nagagalak ang aking espiritu dahil sa Diyos na aking 
tagapagligtas. 

Sapagkat nilingap niya ang kanyang abang lingkod! 


At mula ngayon, ako’y tatawaging mapalad ng lahat ng salinlahi, 
Dahil sa mga dakilang bagay na ginawa sa akin ng 
Makapangyarihan — 

Banal ang kanyang pangalan! 


Kinahahabagan niya ang mga may takot sa kanya, 

Sa lahat ng sali’t saling lahi. 

Ipinakita niya ang lakas ng kanyang mga bisig, 
Pinangalat niya ang mga palalo ang isipan. 

Ibinagsak niya ang mga hari mula sa kanilang trono, 

At itinaas ang mga nasa abang kalagayan. 

Binusog niya ng mabubuting bagay ang mga nagugutom, 
At pinalayas niyang wala ni anuman ang mayayaman. 
Tinulungan niya ang kanyang bayang Istael, 

Bilang pagtupad sa pangako niya saating mga magulang, 
Kay Abraham at sa kanyang lahi, magpakailanman! 


Papuri sa Ama, at sa Anak, at sa Espiritu Santo, 
Kapara noong una, ngayon at magpasawalang hanggan. Amen. 


Antipona 


Gumawa ka sa amin, Panginoon, ng mga dakilang bagay sapagkat 
ikaw ay makapangyarihan, at Banal ang iyong pangalan. 

PANGKALAHATANG PANALANGIN 


Purihin natin si Kristo na nagkakaloob ng kapangyarihan at lakas sa 
kanyang bayan, at hilingin sa kanya nang buong katapatan: 


— Dinggin kami, O Panginoon, at pupurihin ka 


magpakailanman. 


Kristo, aming lakas, itinalaga mo sa iyong katotohanan, ang mga 
alagad, buong awa mong 
igawad sa kanila ang matiyagang pananampalataya. 


— Dinggin kami, O Panginoon, at pupurihin ka 


magpakailanman. 


Pinagkalooban mo ng tinapay ang nagugutom na madla. 
turuan mo kaming ibahagi ang aming kakayahan sa 
nangangailangan ng kalinga. 


— Dinggin kami, O Panginoon, at pupurihin ka 


magpakailanman. 


Huwag hayaang magtuon lamang ang mga namumuno sa daigdig 
ng kanilang pansin sa pangangailangan ng kani-kanilang bansa, 
kundi, higit sa lahat, bigyan ng paggalang at malasakit ang lahat ng 


mga tao sa lupa. 


— Dinggin kami, O Panginoon, at pupurihin ka 


magpakailanman. 


Gawaran ng banal na buhay at muling pagkabuhay ang mga kapatid 
naming yumao, 


at makabahagi nawa ang lahat ng nanalig sa iyo ng kaluwalhatian mo. 
— Dinggin kami, 0 Panginoon, at pupurihin ka 
magpakailanman. 


Ama Namin 


Ama namin, sumasalangit Ka 
Sambahin ang ngalan Mo 
Mapasaamin ang kaharian Mo 
Sundin ang loob Mo 


Dito sa lupa, para nang sa langit. 

Bigyan Mo kami ngayon ng aming kakanin sa araw araw. 
At patawarin Mo kami sa aming mga sala, 

Para nang pagpapatawad namin 

Sa mga nagkakasala sa amin. 

At huwag Mo kaming ipahintulot sa tukso, 

At iadya Mo kami sa lahat ng masama. 

Sapagkat Iyo ang kaharian, at kapangyarihan, 

At ang kadakilaan, magpakailanman. 


Pangwakas na Panalangin 

Ama, 

makarating nawa sa iyo ang aming pantakipsilim 

na dasal at tulutang patuloy na manahan sa aming 

mga pusot kalooban ang pananampalatayang 

ipinahahayag ng aming mga labi. 

Hinihiling namin ito sa pamamagitan ni Hesukristo 

kasama ng Espiritu Santo magpasawalang hanggan. 
— Amen. 

Paghayo 

Pagpalain nawa tayo ng panginoon, iligtas tayo mula sa lahat ng 

kasamaan at akayin tayo sa buhay na walang hanggan. 


— Amen. 

PANALANGIN NG MGA KRISTIYANO SA MAGHAPON 
Ang mga tekstong biblikal at mga Papuring Awit na ginamit ay halaw 
mula sa MAGANDANG BALITA BIBLIA. Karapatang-sipi @ 
1973, Philippine Bible Society, U.N. Ave., Manila. 


Ang mga titik ng mga Awit at ang mga disenyong pansining ay likha 
ni Padre Mar DJ Arenas. 


Karapatang-sipi @ 1994, LUPON REHIYONAL UKOL SA 
TAGALOG SA LITURHIYA. 


Archdiocesan Liturgical Commission, Manila 

